บาทเปิด 30.86 บาทต่อดอลลาร์ แข็งค่า
เงินบาทเปิดตลาด 30.86 บาทต่อดอลลาร์ แข็งค่าตามภูมิภาครอผลประชุม กนง.-ตัวเลขส่งออก พ.ค.
24 มิ.ย. 2563

นักบริหารเงินจากธนาคารกรุงศรีอยุธยา เปิดเผยว่า เงินบาทเปิดตลาดเช้านี้อยู่ที่ 30.86 บาท/ดอลลาร์ แข็งค่าจากเย็นวานนี้ที่ระดับ 30.96 บาท/ดอลลาร์ เคลื่อนไหวในทิศทางเดียวกับภูมิภาค โดยดอลลาร์อ่อนค่าจากการเทขายสินทรัพย์ปลอดภัยของนักลงทุน เนื่องจากคลายกังวลเรื่องภาวะเศรษฐกิจถดถอยหลังตัวเลขเศรษฐกิจสำคัญของสหรัฐที่ประกาศออกมาดีกว่าคาด
"บาทแข็งค่าจากเย็นวานนี้ เนื่องจากดอลลาร์อ่อนค่าจากแรงเทขายสินทรัพย์ปลอดภัยหลังนักลงทุนคลายกังวลเรื่องภาวะเศรษฐกิจถดถอย" นักบริหารเงิน กล่าว
นักบริหารเงินประเมินกรอบการเคลื่อนไหวของเงินบาทในวันนี้ไว้ระหว่าง 30.80-30.95 บาท/ดอลลาร์ โดยตลาดจับตาดูผลประชุมคณะกรรมการนโยบายการเงิน(กนง.), ตัวเลขส่งออก-นำเข้าเดือน พ.ค.63 และแรงเทขายทองคำหลังราคาปรับขึ้นมาสูง